秋懷十首  其一
作者：張耒
朝代：宋

paragraphs: 西風吹前林，壯士中夜興。
感此歲月晚，白髮來無情。
少年讀詩書，意與屈賈爭。
口談霸王略，銳氣虹霓橫。
天衢白日開，致主皎丹誠。
豈懷富貴念，但愧稷契朋。
栖遲客淮海，憂患相纏嬰。
憔悴消壯氣，饑寒費經營。
心期與外物，易失常難并。
蕭條爲斗粟，貧賤洛陽城。
我生亦有命，榮辱復何驚。
但驚歲律遒，慷慨懷平生。
呼兒致濁酒，長嘯視青冥。
醉爲梁父吟，吟終誰爲聽。